 NA WANDERI KAMAU RAIS William Ruto ameibukia kuwa ‘mshindi’ katika harakati ya kutimiza maazimio yote aliyoweka tangu alipochukua uongozi Septemba 2022, akionekana kushinda vikwazo vyote ambavyo vimekuwa vikimwandama. Licha ya baadhi ya hatua zake kupata ukosoaji mkubwa kutoka kwa mrengo wa upinzani wa Azimio la Umoja na mashirika ya kutetea haki za raia, Rais Ruto amekuwa akitumia kila nafasi anayopata kufaulisha takribani malengo yake yote. Kufikia sasa, Rais Ruto amebuni ‘urafiki’ na taasisi muhimu kama vile Bunge la Kitaifa, Idara ya Mahakama, viongozi wa kidini na taasisi nyingine, ambazo amekuwa akizitumia kutimiza makusudio yaliyowekwa na utawala wake wa Kenya Kwanza. Mara tu baada ya kuchukua uongozi, Rais Ruto alianza mikakati ya kuwarai wabunge kutoka vyama shirika vya mrengo wa Azimio kujiunga na Kenya Kwanza. ‘Ushindi’ wa kwanza aliopata Rais ni hatua ya Seneta Ali Roba wa Mandera kuondoka Azimio na kujiunga na Kenya Kwanza. Agosti mwaka uliopita, hata kabla ya wabunge kuapishwa, Bw Roba aliwaongoza wabunge saba, maseneta wawili na magavana wawili kutoka chama cha United Democratic Movement (UDM) kujiunga na Kenya Kwanza. Idadi kubwa ya wanasiasa hao wanatoka katika eneo la Kaskazini Mashariki. Baadaye, Rais Ruto alifanikiwa ‘kunyakua’ wabunge tisa kutoka chama cha ODM, cha kinara wa Azimio, Bw Raila Odinga. Wabunge hao ni Gideon Ochanda (Bondo), Elisha Odhiambo (Gem), Mark Nyamita (Uriri), Caroli Omondi (Suba Kusini), Shakeel Shabir (Kisumu Mashariki), Felix Odiwuor almaarufu Jalang’o (Lang’ata), Paul Abuor (Rongo), John Owino (Awendo) na Seneta Tom Ojienda (Kisumu). Wanasiasa hao wameapa kuendelea kumuunga mkono Dkt Ruto licha ya kutishiwa kuadhibiwa na ODM. Mwelekeo huo umeifanya Kenya Kwanza kuwa na zaidi ya wabunge 180 katika Bunge la Kitaifa, licha ya kupata wabunge 159 kwenye uchaguzi mkuu wa Agosti. Kwenye uchaguzi huo, Azimio ilikuwa na wabunge 162 hivyo basi kustahili kuwa mrengo wa Wengi Bungeni. Hatua ya Mahakama ya Rufaa, mnamo Ijumaa kuruhusu serikali kutekeleza Sheria tata ya Fedha ya 2023, pia imetajwa kama ‘ushindi’ mwingine wa Rais Ruto. Majaji Mohamed Warsame, Kathurima M’Inoti na Hellen Omondi walifutilia mbali agizo lililokuwa limetolewa na Jaji Mugure Thande kuizuia serikali kutekeleza sheria hiyo. Kutokana na hilo, Wakenya wataanza kulipa ushuru mpya, miongoni mwao ni makato ya asilimia 1.5 ya Hazina ya Makazi kwa wafanyakazi wanaopata msharaha, Ushuru wa Ziada (VAT) kwa bidhaa za mafuta (petroli, dizeli na mafuta taa) kutoka asilimia nane hadi asilimia 16 na ushuru wa kuuza bidhaa nje na wawekezaji. Hatua hiyo ni afueni kubwa kwa serikali ya Rais Ruto ambayo imekuwa ikimezea mate pesa za ziada za kuiwezesha kutimiza malengo yake licha ya pingamizi. “Lazima Rais Ruto aondoe Ada ya Nyumba kwani tayari Wakenya wengi wanateseka kutokana na gharama ya juu ya maisha,” akasema Bw Odinga akikosoa Sheria ya Fedha. Hata hivyo, Dkt Ruto anashikilia kuwa makato hayo—kati ya ushuru mwingine uliopendekezwa—ndiyo njia ya pekee ya kupunguza mtindo wa Kenya kuchukua mikopo kutoka mataifa ya nje. “Lazima tubadilishe mfumo wa kukuza uchumi na kujiondoa kwenye shimo la deni la kitaifa linalotuandama. Lazima kila Mkenya alipe ushuru kama inavyohitajika kisheria,” akasema Rais Ruto. ‘Ushindi’ mwingine anaoonekana kujizolea Rais Ruto ni ukaribu ambao umekuwepo baina yake na baadhi ya viongozi wa kidini nchini. Kwenye kampeni za Kenya Kwanza mwaka uliopita, Rais Ruto aliahidi kukitisha utawala wake katika “maombi”. Kabla ya kuanza kuhudumu kama rais, Dkt Ruto aliwaalika viongozi wa makanisa ya Kiinjilisti “kuitakasa” Ikulu dhidi ya “maovu” ya utawala wa mtangulizi wake, Rais Mstaafu Uhuru Kenyatta. Kutokana na hilo, Rais Ruto amekuwa akiungwa na viongozi hao, licha ya baadhi ya viongozi wa madhehebu kujitokeza na kumkosoa kuhusu mambo na sera mbalimbali. Wadadisi wa siasa wanataja mkakati wa Dkt Ruto kama njia ya kuhakikisha anaondoa vikwazo vitakavyomzuia kutimiza ahadi alizotoa wakati wa kampeni. “Lengo kuu la Rais Ruto ni kuhakikisha amepata uungwaji mkono wa taasisi muhimu nchini ili kutimiza ahadi alizotoa, na kukwepa vikwazo alivyokumbana navyo Bw Kenyatta,” asema mdadisi wa siasa Javas Bigambo. Hata hivyo, anaonya kuwa huo ni mwelekeo hatari, kwani huenda ukairejesha Kenya katika enzi ya chama kimoja.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  